‘৬০ হাজার লিড চাই’, ২৬- র নির্বাচনের আগে পুরোনো ফর্মে অনুব্রত মন্ডল

বীরভূম: ২৬- শে বিধানসভা নির্বাচন। তার আগে কার্যত মাঠে নেমে পড়েছে প্রত্যেকটি রাজনৈতিক দল। বলা ভালো, একপ্রকার ভোটের বাদ্যি বেজে গিয়েছে। নিজেদের মত করে রণকৌশল সাজাচ্ছে রাজনৈতিক দলগুলো। এবার তার মাঝেই বহুদিন পর স্বমেজাজে ফিরলেন অনুব্রত মন্ডল। সভা থেকে কর্মীদের বেঁধে দিলেন টার্গেট। কী কী বললেন বোলপুরের দাপুটে নেতা?

নির্বাচনে দলের রণকৌশল কি হবে তা নিয়ে বরাবরই অনুব্রত মণ্ডলের উপর আস্থা রাখেন মমতা বন্দ্যোপাধ্যায়। তবে, অনুব্রত মণ্ডলের গ্রেফতারের পর বীরভূমের পরিচালনার দায়িত্ব রয়েছে কোর কমিটি। তিহাড় থেকে ফিরে অনুব্রত ফের রাজনীতিতে সক্রিয় হলেও পরিস্থিতি এখন অনেকটাই অন্যরকম। তবে ইলামবাজারের বিজয়া সম্মেলনী অনুষ্ঠান থেকে অনুব্রত বুঝিয়ে দিলেন, তিনি আগের মতোই স্বমেজাজে রয়েছেন।

আরও পড়ুন: আজ ফের উত্তরবঙ্গ সফরে মুখ্যমন্ত্রী

অনুব্রত মণ্ডল এদিন কর্মীদের উদ্দেশ্যে বলেন, “ইলামবাজারে ৬০ হাজার ভোটে লিড দিতে হবে। এনআরসির মাধ্যমে অনেকের নাম ভোটার তালিকা থেকে বাদ দেওয়া হয়েছে। তাই সংগঠনকে আরও শক্ত করতে হবে। বিজেপিকে চড় মেরে বুঝিয়ে দিতে হবে ভোটবাক্সে। পাশাপাশি তিনি আরও বলেন, “২০২৬ সালের নির্বাচন খুব কঠিন হবে। তাই এখন থেকেই সবাইকে সিরিয়াস হতে হবে।”

দেখুন খবর: